作者:鮑溶
標題:憶舊遊
內容:憶求無何鄉，了在赤穀村。仙人居其中，將往問所存。日入濛汜宿，石煙抱山門。明月久不下，半峰照啼猿。堂上白鶴翁，神清心無煩。齋心侍席前，跪請長生恩。雲昔崆峒老，何詞受軒轅。從星使變化，任日張乾坤。若到舊鄉裡，宛如曾討論。風移巖花氣，珠貫金經言。涼夜惜易盡，青煙謝晨喧。自唯腥羶體，難久留其藩。幾世身在夢，百年雲無根。悠悠竟何事，愚智相憂冤。歎息幾晚寤，蒙師招其魂。至今瑤華心，每想清水源。